Dôvodová správa

A. Všeobecná časť

Návrh novely zákona Slovenskej národnej rady č. 310/1992Zb. o stavebnom sporení v znení neskorších predpisov sa predkladá z dôvodov zosúladenia tohto zákona so zákonmi v oblasti finančného trhu, ktoré schválila Národná rada SR v roku 2001 a 2002, najmä so zákonom č. 483/2001Z.z.  o bankách a o zmene a  doplnení niektorých zákonov v znení neskorších predpisov, zákonom č. 566/2001Z.z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov a zákonom č. 429/2002Z.z.  o burze cenných papieroch. Ďalším z dôvodov novelizácie zákona o stavebnom sporení bolo rozšírenie oprávnení štátneho dozoru pri dozore nad nakladaním s prostriedkami zo štátneho rozpočtu z hľadiska prípadného neoprávneného používania štátnej prémie. 

Predkladaný návrh zákona zároveň reaguje na trend postupného znižovania úrokových sadzieb na peňažnom trhu úpravou sadzby percenta štátnej prémie z 20 % na 15%, čím dôjde k zníženiu rendity stavebného sporenia o 1,4 percentného bodu. Efektívne úročenie vkladov v stavebnom sporení pri základnom úročení 3% tak dosiahne úroveň 7,7 %, čo znamená zachovanie diferenciácie úročenia vkladov stavebného sporenia v porovnaní s priemernou úrokovou sadzbou termínovaných vkladov v bankách, ktorá k  novembru 2002 dosiahla z dôvodu zníženia kľúčových úrokových sadzieb Národnej  banky Slovenska úroveň 4,84 %. Pri súčasnom nezdaňovaní výnosov z úrokov z vkladov v stavebnom sporení tak zostáva stimulačný charakter efektívneho úročenia vkladov v stavebnom sporení zachovaný.

Prijatím tohto zákona sa nepredpokladá negatívny vplyv na výdavkovú časť štátneho rozpočtu, rozpočty obcí ani rozpočty vyšších územných celkov, ekonomický, enviromentálny vplyv ani vplyv na zamestnanosť.  V závislosti  od účinnosti schválenia zmeny výšky štátnej prémie je možné dosiahnuť úsporu prostriedkov štátneho rozpočtu do výšky 100 mil. Sk.

Predložený návrh novely zákona o stavebnom sporení je v súlade s Ústavou Slovenskej republiky a tiež s medzinárodnými zmluvami, ktorými je Slovenská republika viazaná. 

DOLOŽKA ZLUČITEĽNOSTI
návrhu zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov a zákon č. 483/2001 Z.z.
o bankách a o zmene a doplnení niektorých zákonov v znení neskorších predpisov 
s právom Európskych spoločenstiev a s právom Európskej únie
______________________________________________________________________________

1. Navrhovateľ zákona:

 	Vláda Slovenskej republiky.

2. Názov návrhu zákona:

	Návrh zákona, ktorým sa mení a dopĺňa zákon Slovenskej národnej rady č. 310/1992 Zb. 
	o stavebnom sporení v znení neskorších predpisov a zákon 483/2001 Z.z. o bankách a o zmene a doplnení niektorých zákonov v znení neskorších predpisov

3. Záväzky Slovenskej republiky vo vzťahu k Európskym spoločenstvám     
    a Európskej únii:
a)	Problematika návrhu zákona nie je prioritou podľa 
-	Európskej dohody o pridružení,
-	Národného programu pre prijatie acquis communautaire,
-	Partnerstva pre vstup,
-	Prípravy asociovaných krajín strednej a východnej Európy na integráciu do vnútorného trhu Európskej únie (Biela Kniha),
-	screeningu.

Podľa Plánu legislatívnych úloh vlády SR na rok 2003 je termín predloženia
návrhu zákona február 2003. 

b)	Žiadne záväzky zo schválených negociačných pozícií nemajú vzťah k návrhu zákona.

4. Problematika návrhu zákona:
b)  nie je upravená v práve Európskych spoločenstiev,
d)  nie je upravená v práve Európskej únie.

5. Stupeň zlučiteľnosti návrhu zákona s právom Európskych spoločenstiev a právom Európskej únie  :

c) žiadna

	Vzhľadom na to, že problematika návrhu zákona nie je upravená v práve Európskych spoločenstiev ani v práve Európskej únie je vyjadrovanie stupňa zlučiteľnosti návrhu zákona s právom ES/EÚ bezpredmetné. 

6. Gestor:

	bezpredmetné.

7. Účasť expertov pri príprave návrhu zákona:

	Pri príprave návrhu zákona sa nezúčastnili experti.

 B. Osobitná časť

K Čl. I

K bodu 1 
Návrhom sa vyčlenia poplatky z fondu stavebného sporenia, teda nebudú tvoriť súčasť ročného vkladu stavebného sporiteľa, ktorý je základom pre určenie nároku na štátnu prémiu, čím sa sprehľadní štruktúra tvorby fondu a zároveň sa zlepšia predpoklady pre efektívny výkon kontroly nakladania s prostriedkami fondu stavebného sporenia.

K bodom 2
Návrhom sa upravuje § 2 ods. 1 zákona tak, aby pojem stavebného sporenia bol upravený jednotne pre celý právny poriadok a nie iba na účely zákona o stavebnom sporení.

K bodu 3
Návrhom sa terminologicky zjednotia formulácie obsiahnuté v platnom zákone o bankách so zákonom o stavebnom sporení. Rekodifikáciou zákona o bankách sa zaviedol pojem bankové povolenie, pričom obsahom platného zákona o stavebnom sporení je použitý ešte pojem povolenie pôsobiť ako banka.

K bodu 4
Návrhom sa terminologicky zjednotia formulácie zaužívané v platnom zákone o bankách so zákonom o stavebnom sporení. Rekodifikáciou zákona o bankách sa zaviedol pojem bankové povolenie, pričom obsahom  platného zákona o stavebnom sporení je použitý ešte pojem povolenie pôsobiť ako banka.

K bodu 5
Platný zákon o stavebnom sporení nesprávne uvádza štátne pokladničné poukážky ako podskupinu štátnych dlhopisov. Predložený návrh túto nesprávnosť odstraňuje a zabezpečuje súlad s platným zákonom o cenných papieroch a investičných službách.

K bodu 6
Ide o legislatívno-technickú úpravu v nadväznosti na úpravu ustanovenia §2 ods.3 písm.c). Poznámka pod čiarou k odkazu2 sa vypúšťa vzhľadom na skutočnosť, že odkaz2 sa po úprave ustanovenia §2 ods.3 písm.c) nenachádza už v žiadnom ustanovení zákona o stavebnom sporení.

K bodu 7
Navrhovanou úpravou sa odstránia povinnosti stavebných sporiteľní pri určovaní úrokových sadzieb a pri určovaní fixácie úrokových sadzieb. Návrhom sa sleduje úprava úrokových sadzieb na trhových princípoch. Ponechanie súčasného stavu by neumožňovalo reagovať pri úrokovej politike najmä v oblasti úverov na zmeny na peňažnom trhu, čo v súvislosti s trendom poklesu úrokových sadzieb je proti záujmom sporiteľa.

K bodu 8
Novým znením sa ustanovuje povinnosť stavebnej sporiteľne predkladať ministerstvu ním požadované doklady a údaje, ktoré sa týkajú štátneho dozoru v oblasti hospodárenia s prostriedkami vo fonde stavebného sporenia. V platnom zákone absentovala povinnosť stavebnej sporiteľne tieto podklady ministerstvu predložiť. Kontrola hospodárenia s prostriedkami fondu stavebného sporenia sa chápe ako súčasť výkonu štátneho dozoru

K bodu 9
Dopĺňa sa § 5 o odsek 3 v ktorom sa odkazuje na osobitný predpis pri výkone štátneho dozoru. Vzhľadom na vypustenie ustanovenia o štátnom dozore zo zákona č. 566/1992 Zb. o Národnej banke Slovenska v znení neskorších predpisov vykonávanom ministerstvom, odkazuje sa na postup podľa zákona č. 10/1996 Z. z. o kontrole v štátnej správe.

K bodu 10 
Spresňuje sa doterajšie znenie § 6 ods. 2  pri predkladaní údajov stavebným sporiteľniam vo vzťahu k oprávnenosti kontroly poskytovania štátnej prémie ministerstvom financií.  

K bodom 11 a 12
Návrhom úprav sa sleduje spresnenie údajov nevyhnutných na vyhodnocovanie duplicity pri nárokoch stavebných sporiteľov na štátnu prémiu z uzatvorených zmlúv o stavebnom sporení.

K bodu 13
Vymedzuje sa rozsah a postup ministerstva pri oznamovaní nároku stavebných sporiteľov na štátnu prémiu stavebným sporiteľniam vo väzbe na § 10 ods. 4 tohto zákona tak, aby nedošlo vo všeobecnosti k porušeniu bankového tajomstva.

K bodu 14
Novým znením § 7 sa spresňujú povinné náležitosti zásad stavebného sporenia, ktoré vydávajú stavebné sporiteľne, ako aj povinné náležitosti zmlúv o stavebnom sporení a zmlúv o stavebných úveroch. Návrhom sa tiež spresňuje terminológia v zákone o stavebnom sporení a zároveň sa zjednocuje s formuláciami obsiahnutými v platnom zákone o bankách. Náležitosti zásad stavebného sporenia, zmlúv o stavebnom sporení a zmlúv o stavebných úveroch sa spresňuje v záujme zabezpečenia ochrany stavebného sporiteľa.

K bodom 15
Návrhom sa upresňuje a zjednocuje terminológia v zákone o stavebnom sporení.

K bodu 16
Z § 8 sa odsek 3 vypúšťa z dôvodu duplicity s § 9 ods. 1 zákona.

K bodom 17 až 20
Návrhom sa zabezpečí jednotná terminológia vo vzťahu k § 4 písm. b) zákona.

K bodu 21
Z nároku stavebného sporiteľa na poskytnutie stavebného úveru sa vypúšťa osobitná  podmienka jeho návratnosti, pretože je implicitne obsiahnutá v dodržaní zmluvne dohodnutých podmienok.

K bodu 22
Navrhuje sa znížiť podiel štátnej prémie z ročného vkladu z 20% na 15% z dôvodov uvedených vo všeobecnej časti dôvodovej správy, t.j. navrhovaná úprava reaguje na vývoj úrokových sadzieb na peňažnom  trhu.

K bodu 23
Návrhom sa sleduje zamedzenie viacnásobným prevodom prémiových zmlúv medzi stavebnými sporiteľmi v priebehu jedného roka.

K bodu 24
Návrhom sa sleduje obmedzenie prevodov prémiovo zvýhodnených zmlúv len medzi príbuznými v priamom rade, súrodencami a manželmi. Legislatívno-technická úprava odkazujúca na Občiansky zákonník § 116 obsahuje definíciu blízkych osôb.

K bodu 25
Navrhované ustanovenie obsahuje legislatívno-technickú úpravu poznámky pod čiarou.

K bodu 26
Návrhom sa sleduje spresnenie a zjednotenie terminológie v zákone a zároveň sa zosúlaďuje výška štátnej prémie s § 10 ods. 3.

K bodu 27 a 28
Návrhom sa dopĺňajú povinnosti stavebnej sporiteľni voči ministerstvu pri uplatňovaní, poskytovaní, vyčísľovaní, zúčtovaní a vracaní štátnej prémie.

K bodu 29
Návrhom sa upresňuje a zjednocuje terminológia v zákone o stavebnom sporení

K bodu 30
V navrhovanom prechodnom ustanovení sa ukladá stavebným sporiteľniam prispôsobiť svoje vnútorné predpisy navrhovanému zákonu v stanovenej lehote.

K Čl. II

K bodu 1
Navrhovanou právnou úpravou sa ustanovenie § 25 ods. 1 písm. a) zákona o bankách, v ktorom sú ustanovené výnimky pre vedúcich predstaviteľov a zamestnancov banky, zosúlaďuje s terminológiou obsiahnutou v novom zákone o cenných papieroch, ktorá sa týka osôb oprávnených organizovať obchody s cennými papiermi.

K bodu 2
Navrhovanou zmenou v zákone o bankách sa upravuje postup štátu pri vyplácaní štátneho príspevku na účely bytovej výstavby, financovanej hypotekárnym úverom v tom zmysle, aby neexistovala fixácia výšky štátneho príspevku počas celej doby platnosti hypotekárneho úveru z dôvodu vytvorenia legislatívneho priestoru pre určovanie výšky štátneho príspevku v závislosti od vývoja na peňažnom trhu tak ako je to v prípade stavebného sporenia.

K bodu 3
Z dôvodu duplicity viet v § 85 ods. 2 sa navrhuje vypustenie druhej vety. Vypustenie časti tretej vety súvisí s úpravou navrhovanou v bode2 čl.II.

K bodu 4
Vzhľadom na zákaz retroaktivity a z dôvodu právnej istoty klientov banky sa v navrhovanom novom §122a explicitne ustanovuje postup pri zmluvách o hypotekárnom úvere uzatvorených podľa doterajších predpisov ešte pred nadobudnutím účinnosti navrhovaného zákona.

K Čl. III

Navrhuje sa splnomocniť predsedu Národnej rady SR na vydanie úplného znenia zákona o stavebnom sporení.

K Čl. IV

Navrhuje sa účinnosť tohto zákona od. 1.7. 2003.